Keski-Suomen käräjäoikeus luki tiistaina kontiolahtelaisella linja-autonkuljettajalle tuomion kunnianloukkauksesta.

Kuljettaja ehdotti päiväpanoa 22-vuotiaalle opiskelijalle

Nainen hätkähti miehen puheita ja kieltäytyi kunniasta.

Hän oli ainoa matkustaja, joten kolmetuntinen matka oli naiselle yhtä piinaa.

Piinaava linja-automatka alkoi Jyväskylä matkakeskuksesta. Nuori nainen oli matkalla Joensuuhun, opiskelukaupunkiinsa. Kuvituskuva. PETTERI KIVIMÄKI/ KIL

Kunnianloukkaus tapahtui Joensuun ja Jyväskylän väliä ajaneessa linja-autossa viime vuoden toukokuussa.

Keski-Suomesta kotoisin oleva opiskelija matkusti opiskelupaikkakunnalleen Joensuuhun. Hän oli kuljettajan kanssa kahdestaan autossa.

Nuori opiskelija ei tuntenut keski-ikäistä miestä entuudestaan. Jyväskylän ja Hankasalmen välilä ajettaessa kuljettaja kuulutti, että voisiko bussin keskiosassa istuva nainen tulla auton etuosaan.

Nainen ei tiennyt syytä kuulutukseen. Se selvisi heti perään. Kuljettaja tiedusteli muina miehinä " maistuisiko päiväpano tuolla takapenkillä? "

Nainen hätkähti ja järkyttyi. Hän vetäytyi kauemmaksi kuskin luota.

- Sain matkustaa kolme ja puoli tuntia peloissani ja itkua pidätellen, nainen kirjoitti tuoreeltaan Facebookiin.

Hän viestitti tilanteesta myös perheelleen ja ystävilleen.

Työnantaja yritti selvittää

Tässä vaiheessa kuljettaja tajusi tekonsa seuraukset. Naisen mukaan kuljettaja tuli kerta toisensa jälkeen tämän luokse ja pyysi anteeksi.

- Sain matkustaa tämän pervon kanssa, nainen päivitti tuoreeltaan.

Lopulta vähän ennen Joensuuta naisen pahin piina helpottui, sillä muita matkustajia nousi kyytiin.

Nainen ei antanut anteeksi. Hänen mukaansa hän saa naisena ottaa vastaan asiattomuuksia, mutta on eri asia saada ja ohittaa asiattomat ehdotukset esimerkiksi ravintolassa kuin maksavana asiakkaana linja-autossa.

Nainen otti myöhemmin yhteyttä miehen työnantajaan.

Työnantajalleen mies kiisti ehdotuksensa. Työnantaja ei saanut totuutta selville sana sanaa vastaan -tilanteessa. Työnantaja ei voinut lopulta muuta kuin jättää asian tutkinnan poliisille.

Ei ole enää linjalla

Poliisitutkinnassa 22-vuotias nainen esitti syyttämispyynnön miestä kohtaan.

Kontiolahtelainen mies sai syytteen kunnianloukkauksesta. Syyte on nyt näytetty toteen Jyväskylän käräjillä. Syytteen puolesta puhuivat naisen itsensä lisäksi hänen viestinsä ja nettikirjoituksensa.

Rangaistus on 20 päiväsakkoa, joka syytetyn tuloilla tekee 280 euroa.

Oikeudenkäynnissä todisti myös Savonlinjan Joensuun liikenne-esimies. Hän kertoi naisen yhteydenotosta ja siitä, mitä kuljettaja siihen vastasi.

Savonlinjan konserniin kuuluvan Linja-Karjalan toimitusjohtaja Jukka Komulainen kertoo Iltalehdelle, ettei 55-vuotias ole enää yhtiön palveluksessa.

- Hän ei ole enää ollut palveluksessamme siitä lähtien, kun tämä asia tuli ilmi. Muuten en voi henkilön työsuhteeseen liittyvää asiaa kommentoida, Komulainen toteaa.

Tapauksesta ovat aiemmin uutisoineet ainakin Karjalainen ja Ilta-Sanomat.